Citroën Karin – absztrakt tanulmány - Retrovasak.hu
A koncepcióautók világában számos futurisztikus, ám kevésbé ismert modellel találkozhatunk, melyek többsége ugyan sosem lépett ki úgy a valóságba, mint ahogyan tanulmány formájában megjelent, ám újdonságokat azért bőven adtak a jövő négykerekűinek.
Ebben a különleges közösségben találhatjuk meg a Citroën Karint is, mely 1980-ban, a Párizsi Autószalonon mutatkozott be a nagyközönség előtt. Az egyfajta vészmegoldásként a pódiumra teremtett, Trevor Fiore által tervezett tanulmány megjelenésével és technológiai újításaival hatalmas port kavart, utóbbiakon végignézve pedig nyugodtan kijelenthető, hogy a franciák meglehetősen pontosan eltalálták a jövőképet.
Az orrmotoros Karinba négyhengeres erőforrás került, de műszaki oldaláról nézve érdekessége még a hidropneumatikus futómű is, mely ugyan a CX-ből már ismerős lehetett, de az elkövetkezendő évtizedekben lett igazán meghatározó a Citroënnél. Az erősen megosztó, mindössze egy példányban létező modell mindenesetre elérte célját, az Párizsi Autószalon egyik legfurcsább négykerekűje lett, és sokáig beszédtéma volt a nemzetközi sajtóban.